19. ΚΑΝΟΝΙΣΤΙΚΟΝ ΔΙΑΤΑΓΜΑ της 31 Ιαν./14 Φεβρ. 1944 (ΦΕΚ Α΄ 27) Περί υποχρεώσεως των Γραμματέων Πρωτοδικών προς τήρησιν βιβλίου εκτελεστών διαθηκών υπέρ κοινωφελών σκοπών. Έχοντες υπ’ όψει: α)το άρθρ. 1 του υπ’ αριθ. 194 Ν.Δ. της 17/18 Ιουν. 1941 «περί κωδικοποιήσεως και συμπληρώσεως των διατάξεων περί αρμοδιοτήτων των Υπουργών», β)το άρθρ. 155 παρ. 1 του Α.Ν. 2039/1939 «περί τροποποιήσεως, συμπληρώσεως και κωδικοποιήσεως των Νόμων περί εκκαθαρίσεως και διοικήσεως των εις το Κράτος και υπέρ κοινωφελών σκοπών καταλειπομένων κληρονομιών, κληροδοσιών και δωρεών», γ)την υπ’ αριθ. 432/1943 σύμφωνον γνώμην του Συμβουλίου Επικρατείας, προτάσει του Υπουργού των Οικονομικών, απεφασίσαμεν και διατάσσομεν: Άρθρ.1.-Οι γραμματείς Πρωτοδικών υποχρεούνται εις την τήρησιν ειδικού βιβλίου, εις ο καταχωρίζονται οι γενόμενοι διορισμοί εκτελεστών διαθηκών υπέρ κοινωφελών σκοπών. Εις το βιβλίον τούτο εμφαίνονται το ονοματεπώνυμον του κληρονομουμένου, η χρονολογία θανάτου, η τελευταία κατοικία ή διαμονή αυτού, το ονοματεπώνυμον του εκτελεστού της διαθήκης, η διαθήκη και η χρονολογία δημοσιεύσεως αυτής ή ο αριθμός και η χρονολογία της δικαστικής αποφάσεως του διορισμού ή άλλης πράξεως εκλογής του εκτελεστού, ο αριθμός και η χρονολογία της πράξεως αποδοχής, αποποιήσεως ή παραιτήσεως του λειτουργήματος και ο αριθμός και η χρονολογία της διαταξάσης την αντικατάστασιν του εκτελεστού δικαστικής αποφάσεως. Άρθρ.2.-Οι γραμματείς των Ειρηνοδικείων ενώπιον των οποίων εγένετο η δήλωσις αποδοχής ή αποποιήσεως του λειτουργήματος υπό εκτελεστών διαθηκών υπέρ κοινωφελών σκοπών κατά τας διατάξεις του άρθρ. 4 του Νόμ. 462/1943 «περί τροποποιήσεως και συμπληρώσεως διατάξεών τινων των Νόμ. 2039/1939, 1337/1918 και του Ν.Δ. 1519/ 1942» υποχρεούνται όπως αντίγραφον της πράξεως αποδοχής ή αποποιήσεως αποστέλλωσιν εντός πέντε ημερών εις τον γραμματέα του Πρωτοδικείου εις την περιφέρειαν του οποίου υπάγεται το παρ’ ω διατελεί ο γραμματεύς Ειρηνοδικείον. Ο γραμματεύς των Πρωτοδικών οφείλει να καταχωρίση αμέσως τας πράξεις ταύτας εις το κατά το προηγούμενον άρθρον βιβλίον. Άρθρ.3.-Η ακριβής τήρησις του βιβλίου και η συμμόρφωσις των γραμματέων Ειρηνοδικείων προς τας κατά το προηγούμενον άρθρον υποχρεώσεις ελέγχεται δια των Επιθεωρήσεων των παρά Πρωτοδίκαις Εισαγγελέων. Άρθρ.4.-Κατά των μη συμμορφουμένων προς τας δια του παρόντος επιβαλλομένας υποχρεώσεις επιφυλάσσεται η επιβολή των κυρώσεων της παρ. 4 του άρθρ. 140 του Α.Ν. 2039/1939. Εις τον επί των Οικονομικών Υπουργόν ανατίθεται η δημοσίευσις και εκτέλεσις του παρόντος. 